Васил Цонев
Наука и научни списания

chitanka.info

Науката хвърчи напред. И ако не са научните списания, няма да успеем да разберем докъде сме стигнали в овладяването на природните тайни.

Тези дни бях потресен от едно научно съобщение. Някакъв голям чуждестранен професор бе направил изключително откритие, обяснено от самия него в статия, поместена в наше научнопопулярно списание.

— Аз — пишеше в статията ученият — разделих своите питомци (старци) на две групи. На едната давах всяка вечер бира, а на другите — сиропи. И странно. Тези, които пиеха бира, бяха много по-оживени и по-весели от тези, които пиеха сиропи. Това ме наведе на мисълта, че бирата, която съдържа алкохол, разширява кръвоносните съдове, кръвта циркулира по-добре и затова тези с бирата на другия ден се чувстваха по-добре…

Като прочетох статията, нещо ме блъсна в главата и пред мен се разтвориха вратите, които водят към тайните на науката.

И веднага ми хрумнаха няколко гениални идеи, които моля да бъдат потвърдени научно:

Първа идея:

Разделят се същите старци на две групи.

На едната група дават баница с кисело мляко, а на другата — сух хляб.

Моето мнение, че тези с баницата и киселото мляко ще са по-доволни и ще мляскат поне пет пъти повече от тези със сухия хляб.

Втора идея:

Същите старци, пак разделени на две групи.

Едната група яде по десет тояги бой на ден, а другата отива в ресторант „София“ и яде аспержи.

Дълбоко съм убеден, че втората група ще бъде много по-доволна.

Трета идея:

Пак разделяме старците на две групи.

Едната група задължаваме да скача с главата надолу от десетия етаж, а другата завеждаме на кино.

Вярвам, че втората група ще изглежда след експеримента много по-жизнена и по-весела от първата.

Това са само три идеи. Надявам се, че с течение на времето ще ми хрумнат още. Ще ви държа в течение.

Винаги ваш:

Васил Цонев

читател на научнопопулярни списания

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.